Fertxu Izquierdo

Fertxu Izquierdo Jimenez (Iruñea, Nafarroa, 1975) euskal idazlea da. 2000 urtetik aurrera Mao Tse Punk fanzine eta brigadetako partaidea. Mao Tse Punk fanzinean argitaratu zituen bere lehen olerkiak eta narrazio laburrak. 2002. urtean hainbat sari literario eskuratu zituen: Uitziko "Orixe" saria (poesia), Lasarteko udalaren poesia saria edota Iruñeko Udalaren Egile Berrientzako Lehiaketa (poesian betie ere). Iruñeko Udalaren Egile Berrientzako Lehiaketan saritua izan zen, era berean, 2003 eta 2004. urteetan. 

2004. urtean Gaztezulo aldizkariak antolatutako Xelebre press kazetaritza saria eskuratu zuen. 2006an Atarrabiako Udalaren Narrazio saria. 

2007. urtean Joseba Sarrionandiak aldizkari ezberdinetan argitaratutatako zinema artikuluak bildu, aztertu eta Egan aldizkarian Joseba Sarrionandia pantailaren aurrean saiakera lana argitaratu zuen.  Urte berean Gerratearen aztarnak, bere lehen poesia liburua ere argitara eman zuen. Era berean, Iruñeko Udalak bere lehen eleberria idazteko beka eman zion eta, horren ondorioz, 2008. urtean Mendeko borroka nobela argitaratu zuen. 

2008. urtean, Bilboko Blas de Otero I Nazioarteko Poesia saria irabazi zuen, Telebista antenetan atsedena hartzen dute txoriek lanarekin. 

Ondoren narrazio laburrak idatzi ditu han eta hemen, Erlea aldizkarian edota liburu kolektibo ezberdinetan. 

2017an 39 idazle nafar liburuaren koordinatzaile izan zen. 

2021ean Basurde zurien zain poesia lana argitaratu zuen. 

2022an Ordu txikitan album ilustratua argitaratu zuen, Irantzu Piquero ilustratzailearekin batera. 

2023an ...eta gauetik, euria eleberria argitaratu zuen. Eleberri honen aurkezpenak Blekingekale banden taldearekin batera egin zituen. Prentsarako aurkezpena Donostian egin zuen, Jose Anjel Irigarairen laguntzarekin. Ondoren, lehen aurkezpen publikoa Durangoko azokan izan zen, Ahotsenean, Jose Anjel Irigaray eta Kako Iribarreren laguntzarekin. Ondoren bere auzoan, Txantrean, aurkeztu zuen, Euskaldunon Biltokin, BlekingeKale Banden taldearen laguntzarekin. Eta hor eleberria aurkezteko bira bat hasi zuen, "ekintza fonikoak" non liburuaren pasarteak eta BlekingeKalen Bandenen kantak tartekatzen zituzten. Bira horretan Gasteizko Liburutopia, Iruñeko Txalaparta, Lizarrako La Bota edo Ortzaizeko Menta Liburudenda, besteak beste, bisitatu zituzten, 2023ko abendutik 2024ko ekainera bitartean.  

 Idazlanak 
 Poesia 
 Gerratearen aztarnak (2007, Pamiela)
 Telebista antenetan atsedena hartzen dute txoriek (2009, Alberdania)
 Basurde zurien zain (2021, Zerokotan)

 Narrazioa 
 Mendeko borroka (eleberria, 2008, Pamiela)
 Joseba Sarrionandia pantailaren aurrean (saiakera, 2007, Egan aldizkarian). Lehen zatia / Bigarren zatia
 Bukatu dira liburuak (narrazio laburra, 2010, Erlea aldizkaria)
 Bizitzaren bueltak (narrazio laburra, 2012, Hitza bide, bizia xede liburuaren barnean).
 Txanponen ilara (narrazio laburra, 2017, 39 idazle nafar liburuaren barnean).
 Ordu txikitan (album ilustratua, 2022, Irantzu Piquero ilustratzailearekin).
 ...eta gauetik, euria (Pamiela, 2023),

 Erreferentziak 

 Kanpo estekak 
  Fertxu Izquierdo literaturaren zubitegian
  Fertxu Izquierdo Pamielaren orrian
  Fertxu Izquierdo Basque Poetryn
  Idazlearen bloga
  Gaztezulo aldizkarian
 Artefaktuan 
 Arratsean irratsaioan.
 Paraleloan irratsaioan. 
 Eguzki irratian, Pasealeku saioan. 
 Musikaren sinestesiak. Garan Ritxi Aizpuru musika argitatzaileak egindako...eta gauetik, euria, nobelari buruzko kritika. 
 Hogei urte iraun zuen hamarkada, Jon Jiménezek Zazpika aldizkarian idatzitako ...eta gauetik, euria, nobelari buruzko kritika. 

Kategoria:Iruñeko idazleak
Kategoria:Euskal idazleak